Predkladacia správa

	Informácia o plnení dlhodobej koncepcie činnosti Generálneho sekretariátu pre zahraničných Slovákov Úradu vlády SR (ďalej len „GSZS“) sa predkladá každoročne na základe uznesenia vlády Slovenskej republiky č. 438, bod B.1. z 24. apríla 2002, ktoré ukladá splnomocnencovi vlády SR pre zahraničných Slovákov (ďalej len „splnomocnenec“) v spolupráci s podpredsedom vlády SR, ministrom zahraničných vecí SR, ministrom vnútra SR, ministrom kultúry SR, ministrom školstva SR, ministrom hospodárstva SR, ministrom spravodlivosti SR a predsedom Štatistického úradu SR zabezpečovať úlohy vyplývajúce z dlhodobej koncepcie činnosti GSZS a predkladať vláde SR výročnú správu o jej plnení. 

	GSZS pôsobil v roku 2005 v rámci štruktúry Úradu vlády SR (zriadený uznesením vlády  SR č. 1211/2001 k 1. 1. 2002) ako koordinačné, koncepčné a metodické pracovisko štátnej správy pre Slovákov v zahraničí. GSZS plnil úlohu hlavného koordinátora a garanta tvorby a výkonu politiky štátu v oblasti slovenských menšín a komunít v zahraničí. Štatutárnym zástupcom GSZS bol splnomocnenec. 

	Výročná správa sa okrem základných technických údajov zaoberá jednotlivými oblasťami činnosti GSZS a podáva informáciu o najdôležitejších podujatiach, ktoré GSZS v roku 2005 zorganizoval. Správa analyzuje stupeň napĺňania dlhodobej koncepcie činnosti GZSZ, schválenej vládou SR, ako aj  strategických cieľov Slovenskej republiky vyjadrených v Programovom vyhlásení vlády SR a v článku 7a/ Ústavy SR.